Liviu Dragnea a declarat, sâmbătă, la PSD Ilfov, că social-democraţii sunt de doi ani de zile la guvernare, dar nu la putere. El a cerut Guvernului să dea OUG pentru Codul administrativ şi să înceapă discuţii cu Fondul Proprietatea pentru ca statul să răscumpere acţiuni de la diverse companii.

„De doi ani de zile noi suntem la guvernare, dar nu la putere. Am vorbit cu primari şi se plâng despre cât de mult timp aleargă după avizări ca până la urmă să li se spună că nu”, a afirmat Dragnea.

Liderul PSD a spus că „poate Guvernul se gândeşte să dea ordonanţă de urgenţă pe Codul administrativ”.

El a acuzat funcţionarii ANAF şi ai altor instituţii că nu vor să ţină cont de Legea prevenţiei.

„Dacă o firmă greşeşte, trebuie ajutată. Pentru că mii de firme româneşti au fost închise, ba de DNA, de antifraudă. Aţi văzut vreo firmă străină închisă? Poate cineva totuşi ascultă”, a adăugat Dragnea.

Liderul PSD a spus că europarlamentarii social-democraţi „trebuie să aibă obiective patriotice sută la sută”, scrie News.ro.

„Am ales să vorbesc despre patriotism pentru că ştiu bine că deranjează. Aşa ni s-a transmis de ani de zile. Nu mai vorbiţi despre patriotism, nu mai este ţara pe primul loc. Numai nouă ni se tot spune. Nu mai putem accepta ca România să aibă drepturi mai mici şi obligaţii mai mari decât în alte ţări. (...) Daţi-mi un singur exemplu din listele prezente de alte partide că se pot bate despre România. Vorbesc de PNL, Minus, PLUS…Nu ţara lor e importantă, ci cum să se gudurască mai bine pe lângă şefii lor de la Bruxelles. Românii trebuie să aleagă foarte simplu, dureros, dar simplu. Între nişte români patrioţi, care ştiu să ceară sau ceilalţi care niciodată nu o să se bată pentru asta. Vrem să trimitem la Bruxelles ură, venin, zgură, scandal, ipocrizie şi vorbe goale sau un grup de oameni care fac acolo tot ce le stă în putinţă ca micul nostru colţ de lume să fie ajutat?”, a mai declarat Dragnea.

Liderul PSD a spus că România are cea mai mare creştere economică din UE, PIB a crescut în doi ani de zile cu un sfert.

„Nicăieri din lume nu s-a întîmplat aşa ceva. Nu e magie. E doar un program de guvernare bine gândit, bine aplicat. În acest an punctul de pensie ajunge la 1.245 de lei, pentru că programul nostru a produs bani, locuri de muncă noi, şi va produce în continuare”, a spus Dragnea.

„De aici de la Ilfov eu rog Guvernul să înceapă discuţii cu Fondul Proprietatea pentru ca statul să răscumpere acţiuni de la diverse companii. Poate se analizează şi cum au fost divizate anumite companii”, a mai spus Liviu Dragnea.